**Ministru kabineta rīkojuma projekta**

**„Grozījumi Ministru kabineta 2014.gada 20.augusta rīkojumā Nr.433 „Par speciālās starpdisciplinārās komisijas izveidi Valsts drošības komitejas dokumentu izpētei””
sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta rīkojuma projekts „Grozījumi Ministru kabineta 2014.gada 20.augusta rīkojumā Nr.433 „Par speciālās starpdisciplinārās komisijas izveidi Valsts drošības komitejas dokumentu izpētei”” (turpmāk – Projekts) izstrādāts pamatojoties uz:1. Likuma “Par bijušās Valsts drošības komitejas dokumentu saglabāšanu, izmantošanu un personu sadarbības fakta ar VDK konstatēšanu” 18.panta 1.2 daļu, saskaņā ar kuru Valsts drošības komitejas dokumentu zinātnisko izpēti atbilstoši šā likuma mērķim veic Ministru kabineta izveidota speciāla starpdisciplināra komisija;
2. Ministru kabineta 2014.gada 20.augusta rīkojuma Nr.433 “Par speciālās starpdisciplinārās komisijas izveidi Valsts drošības komitejas dokumentu izpētei” (turpmāk – rīkojums) 8.punktu, saskaņā ar kuru komisijas darbu un to saistīto pētniecību administrē Izglītības un zinātnes ministrija (turpmāk – ministrija).
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Speciālā starpdisciplinārā komisija Valsts drošības komitejas dokumentu izpētei (turpmāk – komisija) tika izveidota ar rīkojuma 1.punktu, kas paredz izveidot speciālo starpdisciplināro komisiju bijušās Valsts drošības komitejas dokumentu zinātniskai (tai skaitā vēsturiskai un juridiskai) izpētei, kā arī materiālā un morālā kaitējuma izvērtēšanai, ko bijusī Valsts drošības komiteja nodarījusi Latvijas Republikai un tās iedzīvotājiem.Šobrīd rīkojuma 8.punkts nosaka, ka komisijas darbu un ar to saistīto pētniecību administrē ministrija. Savukārt saskaņā ar Ministru kabineta 2015.gada 31.jūlija rīkojumu Nr.421 “Par Valsts drošības komitejas dokumentu zinātnisku izpēti” ministrijai ir atļauts bez iepirkuma procedūras piemērošanas noslēgt vienošanos ar Latvijas Universitāti (turpmāk – Universitāte), lai nodrošinātu komisijai noteiktās zinātniskās izpētes procesa īstenošanu, kā arī ar to saistīto izdevumu segšanu un administrēšanu. 2015.gada 11.septembrī ministrija ar Universitāti noslēdza vienošanos par bijušās Valsts drošības komitejas dokumentu zinātnisko izpēti (turpmāk – vienošanās). Vienošanās 4.punkts nosaka, ka pēc komisijas priekšsēdētāja ierosinājuma Universitāte ir tiesīga iesniegt ministrijai priekšlikumu ar pamatotu argumentāciju par nepieciešamību grozīt rīkojuma 1.punktā noteikto komisijas sastāvu, ja tas nepieciešams Valsts drošības komitejas dokumentu zinātniskās (tai skaitā vēsturiskās un juridiskās) izpētes procesa, kā arī materiālā un morālā kaitējuma izvērtēšanas procesa, ko VDK nodarījusi Latvijas Republikai un tās iedzīvotājiem pētījuma īstenošanai, nodrošināšanai.Atbilstoši vienošanās 4.punktam ministrija ir saņēmusi Universitātes 2016.gada 22.decembra vēstuli Nr.A20-A/400, kurā Universitāte aicina papildināt rīkojumu ar trīs jauniem komisijas locekļiem (zinātniekiem) – Dr.philol. Ingunu Dauksti-Silasproģi, Dr.hist. Dzintaru Ērgli un Dr.hist. Uldi Krēsliņu. Vienlaikus Universitāte vēstulē norāda, ka B.hist. Madara Brūnava, kura iekļauta komisijas personālsastāvā kā Universitātes Latvijas vēstures institūta zinātniskā sekretāre, vairs neveic šos pienākumus.Lai nodrošinātu sekmīgu un nepārtrauktu komisijas darbu, kā arī saskaņā ar Universitātes 2016.gada 22.decembra vēstulē Nr.A20-A/400 izteikto aicinājumu, nepieciešams papildināt komisijas sastāvu ar trīs jauniem komisijas locekļiem - Dr.philol. Ingunu Dauksti-Silasproģi, Dr.hist. Dzintaru Ērgli un Dr.hist. Uldi Krēsliņu, kā arī svītrot rīkojumā B.hist. Madara Brūnavu no komisijas locekļu saraksta. |
| 3. | Projekta izstrādē iesaistītās institūcijas | Ministrija, Universitāte, komisija. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Universitāte, komisija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekmes uz pārvaldes funkcijām un institucionālo struktūru. |
| 3. | Cita informācija | Nav. |

Anotācijas II, III, IV, V un VI sadaļa – Projekts šo jomu neskar.

Iesniedzējs:

Izglītības un zinātnes ministrs K.Šadurskis

Vīza:

Izglītības un zinātnes ministrijas

valsts sekretāre L.Lejiņa

10.01.2017. 17:11

542

Baumane, 67047853

Dagnija.Baumane@izm.gov.lv